Spækhuggeren, som siden den 8. april har været genstand for det meste af landets opmærksomhed, er fortsat i live. Mandag morgen ligger den i lavvande med meget af sin ryg blottet. Det er ikke gået de omkringflyvende mågers næb forbi – de er nemlig begyndt at hakke i hvalen, og det kan nemt lede tankerne hen på fugle, der spiser af et dødt dyr. Sådan så spækhuggeren ud mandag morgen: Vildtkonsulent Ivar Høst understreger dog, at mågerne der napper af spækhuggeren, ikke kan ses som et tegn på, at den nødvendigvis er tættere på at dø. -	Mågerne er ude efter et let måltid og kan ikke fornemme, om spækhuggeren er død eller levende, forklarer han. Ikke strandet Han tilføjer desuden, at selvom spækhuggeren ligger på lavt vand, er den ikke strandet. Derimod handler det, ifølge Ivar Høst, om, at den på lavt vand kan trække vejret med mindst muligt besvær. -	Den støtter på bunden for, at den ikke skal bruge kræfter på at komme op til overfladen og få luft, fortæller han. Hvor længe spækhuggeren har igen er endnu uvist. -	Om vi snakker dage eller uger, tør jeg ikke gætte på, siger Ivar Høst. Han fortsætter: -	Den ser træt ud, synes jeg, og man kan se på billederne, at den begynder at se smal ud over ryggen. Så det kan være et tegn på, at den er meget afmagret.

Referat:
Det er nu mere end fire uger siden, at spækhuggeren for første gang blev spottet i Limfjorden.